लग्जरी लाउंज में बच्चों का डे-केयर…400 कमरों में 1000 शरणार्थी
Turkey Earthquake Latest News Updates In Hindi; Follow Turkey Syriya Earthquake Situation On Dainik Bhaskar  क्या आपने कभी क्रूज शिप पर वैकेशन के बारे में सोचा है? भारत की ज्यादातर आबादी लग्जरी क्रूज शिप पर छुटि्टयां बिताने का सपना तो देख सकती है
क्या आपने कभी क्रूज शिप पर वैकेशन के बारे में सोचा है? भारत की ज्यादातर आबादी लग्जरी क्रूज शिप पर छुटि्टयां बिताने का सपना तो देख सकती है, मगर इसे अफोर्ड नहीं कर सकती।
तुर्किये में भी जनता का हाल कुछ ऐसा ही है। लेकिन तबाही मचाने वाले भूकंप के दो झटकों से उबरने की जुगत में लगे इस देश में कुछ लोगों का क्रूज शिप पर जाने का सपना बड़े अजीबोगरीब ढंग से पूरा हुआ है।
भूकंप से सबसे ज्यादा प्रभावित दक्षिणी तुर्किये के राज्य हाताय के इस्केन्देरुन में हजारों लोग अभी लग्जरी क्रूज शिप्स पर दिन बिता रहे हैं, जिन्हें सरकार ने भूकंप से बेघर हुए लोगों के लिए शेल्टर बना दिया है।
इस्केन्देरुन के पोर्ट पर लंगर डाले खड़ा 538 फीट लंबा लग्जरी क्रूज शिप जेमिनी उन 5 क्रूज शिप्स में से एक है जो अभी पर्यटकों के ठहाकों और खुशनुमा संगीत से नहीं गूंज रहा।
जेमिनी शिप पर करीब 1000 लोगों को ठहराया गया है। ये सभी इस्केन्देरुन के रहने वाले हैं और भूकंप में अपने परिजन और अपना घर खो चुके हैं।
भूकंप के बाद तुर्की में करीब 17 लाख लोग बेघर हो चुके हैं। हाताय प्रांत में ही भूकंप के बाद से करीब 6.50 लाख लोगों ने ये इलाका ही छोड़ दिया है।
जो यहां रह गए हैं उनके सामने अब सबसे बड़ी मुश्किल सिर छुपाने के ठिकाने की है। सरकार ने इस समस्या से निपटने के लिए कई फौरी उपाय किए हैं और जेमिनी जैसे क्रूज शिप्स भी इन्हीं उपायों में से एक हैं।
भूकंप से पहले जेमिनी पर्यटकों को तुर्किये से ग्रीस के द्वीपों तक सैर पर ले जाता था। दिसंबर में तुर्किये के ऊर्जा विभाग ने इस शिप को अपने स्टाफ की हाउसिंग के लिए लीज पर लिया था।
जब भूकंप आया तो सरकार ने शिप को इस्केन्देरुन पोर्ट पर ले जाने के आदेश दिए। इसे एक अस्थायी शेल्टर में बदल दिया गया है। इसमें प्राथमिकता के आधार पर बुजुर्गों, गर्भवती महिलाओं और उन परिवारों को रखा गया है जिनमें छोटे बच्चे हैं।
यहां रहने वाले ज्यादातर लोग पहली बार क्रूज शिप पर आए हैं
शिप पर आने वाले ज्यादातर लोगों जिंदगी में पहली बार किसी लग्जरी क्रूज शिप पर कदम रखा है।
30 साल की नर्स बसक आताय कहती हैं- ‘ये एक अजीब सपने की तरह है।’ बसक ने भूकंप में अपना घर खो दिया। उनके कई रिश्तेदारों की भी मौत हो गई।
क्रूज शिप पर आने से पहले अपने परिजनों के साथ उन्होंने एक कार, फिर एक टेंट और फिर एक होटल में शरण ली थी। इस दौरान वो लगातार बतौर नर्स हॉस्पिटल के इमरजेंसी रूम में भी काम करती रहीं।
वो याद करती हैं कि क्रूज शिप पर आने के बाद उन्हें कई दिनों बाद अच्छी नींद आई। वो अभी भी हॉस्पिटल में काम कर रही हैं जो पोर्ट से 20 मिनट की दूरी पर है।
बसक कहती हैं- ‘मैंने कभी नहीं सोचा था कि कभी ऐसे हालात में किसी क्रूज शिप पर आऊंगी। हम अक्सर बात करते हैं कि लोगों ने यहां कैसी खुशनुमा यादें बनाई होंगी। मगर हम टूटे दिलों के साथ क्या खुशनुमा यादें बनाएंगे।’
डेक-6 पर रह रहीं 72 साल की आयसे अकीगोज अपने 15 पोते-पोतियों के लिए स्वेटर्स बुनती हैं। वो बताती हैं कि उम्र की वजह से उन्हें तो क्रूज शिप पर जगह मिल गई, मगर उनके पोते-पोतियां अभी भी टेंट्स में रह रहे हैं।
डेक पर दौड़ लगाते हैं बच्चे…ब्यूटी सैलून में मुफ्त हेयरकट
क्रूज की पूरी लंबाई के बराबर के डेक पर आज बच्चे और किशोर रेस लगाते दिखते हैं। लाउंज में छोटे बच्चों के लिए डे-केयर सेंटर बने हुए हैं, जहां वो दान में आए खिलौनों से खेलते हैं।
डेक-8 पर बने क्रूज के ब्यूटी सैलून में इस्केन्देरुन में नाई की दुकान चलाने वाले युनूस कुतुकू अब लोगों के बाल मुफ्त में काटते हैं।
युनूस कहते हैं कि भूकंप में उनकी दुकान भी ढह गई। जब वो इस क्रूज शिप पर आए और सैलून देखा तो ये ख्याल आया कि इस मुश्किल वक्त में लोगों को बाल कटाने पर शायद थोड़ा सुकून मिले।
रोज उनके पास बच्चों और पुरुषों की लंबी लाइन लगी रहती है। यहां इस्केन्देरुन में उनकी दुकान पर आने वाले भी कई लोग दोबारा मिल गए।
शिप के इक्लिप्स लाउंज में लगे टीवी पर लोग भूकंप के बाद की ताजा खबरें देखते हैं। वहीं कुछ लोग प्रार्थना करते हुए समय बिताते हैं।
क्रूज पर ही बनता है सब लोगों का खाना
क्रूज के किचन में ही राहत सामग्री के तौर पर आया खाना लोगों के लिए बनाया और परोसा जाता है।
33 साल की आयसे सिमसेक कहती हैं कि खाना गर्म होता है और रोज अलग-अलग चीजें दी जाती हैं।
आयसे बताती हैं कि भूकंप में उनका घर गिरने के बाद अपनी दो बेटियों के साथ उन्होंने 9 दिन एक कार में गुजारे थे और इस दौरान सिर्फ राहतकर्मियों के दिए सूप पर उन लोगों ने गुजारा किया।
क्रूज पर ही पैदा हुई बेटी…नाम शिपिंग कंपनी के नाम पर रख दिया
गुल सेकेर 34 साल की हैं। जब भूकंप आया तो वो गर्भवती थीं और कुछ ही समय में डिलीवरी की डेट थी।
घर तबाह हो गया और वो अपने पति और एक बेटे के साथ इस्केन्देरुन में ही शिपमेंट कंटेनर्स में बने शेल्टर में रह रहीं थीं।
एक पड़ोसी ने क्रूज पर जगह के लिए अप्लाय करने को कहा। उन्होंने अप्लाय किया और कुछ ही समय में उन्हें और उनके परिवार को क्रूज पर जगह मिल गई।
मगर यहां आने के बाद भी उन्हें डिलीवरी की चिंता थी। वो कहती हैं- ‘मुझे लगा था कि मैं मर जाऊंगी। मैंने तो अपने पति को बुलाकर आखिरी इच्छा तक बताना शुरू किया था।’
लेकिन क्रूज की रिसेप्शनिस्ट और दूसरे लोगों ने मिलकर उनकी मदद की। सरकारी अस्पताल में उन्होंने एक बेटी को जन्म दिया।
गुल कहती हैं- ‘मेरी बेटी हमारे लिए चमत्कार है। हमने बेटी का नाम क्रूज चलाने वाली शिपिंग कंपनी के नाम पर मिराया रखा है।’
बच्ची के लिए कपड़े, दूध की बोतलें और डायपर तक क्रूज पर मौजूद लोगों ने गिफ्ट के तौर पर दिए हैं।